b'\n_START_ARTICLE_\nTolsti adenij\n_START_SECTION_\nOpis rastline\n_START_PARAGRAPH_\nJe vednozelena rastlina s so\xc4\x8dnim steblom in z odebeljenim bazalnim delom, zaradi \xc4\x8desar oblika rastline spominja na bonsaj. V hladnem obdobju lahko listi tudi odpadejo. Zraste lahko do vi\xc5\xa1ine treh metrov. Cvetovi so ro\xc5\xbenati do rde\xc4\x8di z belkasto notranjostjo, cevasti, do 5\xc2\xa0cm dolgi, z navzven obrnjenimi petimi petalami. Plod je strok.\n_START_SECTION_\nGojenje\n_START_PARAGRAPH_\nRastlina je zaradi svoje zna\xc4\x8dilne oblike in lepega cvetja zelo popularna kot sobna lon\xc4\x8dnica. Potrebuje zelo svetlo mesto in zalivanje z enakim re\xc5\xbeimom kot pri kaktusih, kar pomeni, da se jih v poletni sezoni zaliva dvakrat mese\xc4\x8dno, pozimi pa se zalivanje opusti. Prezimuje naj nad 10 stopinjami Celzija. _NEWLINE_Pu\xc5\xa1\xc4\x8davska ro\xc5\xbea se razmno\xc5\xbeuje generativno s semenom, vegetativno s potikanjem vejic in s cepljenjem. Potaknjenci ne oblikujejo tipi\xc4\x8dnega kaudeksa, cepijo pa se lepo cveto\xc4\x8di kultivarji na zadebeljeno steblo sejancev.\n_START_SECTION_\nStrupenost\n_START_PARAGRAPH_\nRastlina vsebuje zelo strupen sok, ki ga uporabljajo pripadniki plemen Akie in Hadza v Tanzaniji za zastrupljanje pu\xc5\xa1\xc4\x8dic, ki jih uporabljajo pri lovu. Sok vsebuje sr\xc4\x8dne glikozide, podobno kot sorodni oleandri.'